b'\n_START_ARTICLE_\nPoli\xc8\x9bia Rom\xc3\xa2n\xc4\x83\n_START_SECTION_\nIstoric\n_START_PARAGRAPH_\nPrimele atest\xc4\x83ri privind Poli\xc8\x9bia Rom\xc3\xa2n\xc4\x83 dateaz\xc4\x83 din vremea lui Neagoe Basarab sau a lui Mihai Viteazul (crearea institu\xc8\x9biei agiei), continu\xc4\x83 cu domnia lui Mihai Su\xc8\x9bu (organizarea pazei Capitalei, emiterea primelor acte de identitate \xc8\x99i reglementarea portului armelor) iar din 1806, organele de paz\xc4\x83 \xc8\x99i ordine din Capital\xc4\x83 primesc denumirea generic\xc4\x83 de POLI\xc8\x9aIE._NEWLINE_In 1821, Tudor Vladimirescu acorda scutiri de taxe \xc8\x99i impozite celor \xc3\xaens\xc4\x83rcina\xc8\x9bi s\xc4\x83 men\xc8\x9bin\xc4\x83 ordinea public\xc4\x83 \xc8\x99i s\xc4\x83 apere proprietatea cet\xc4\x83\xc8\x9benilor, iar \xc3\xaen 1831, prin Regulamentele organice, atribu\xc8\x9biile poli\xc8\x9biei sunt extinse. \xc3\x8en timpul Revolu\xc8\x9biei de la 1848 are loc reorganizarea poli\xc8\x9biei, prin apari\xc8\x9bia institu\xc8\x9biei \xc8\x99efului poli\xc8\x9biei Capitalei c\xc4\x83ruia i se subordoneaz\xc4\x83 Guardia municipal\xc4\x83._NEWLINE_La 9 iunie 1850, domnitorul Ghica Vod\xc4\x83 emite \xe2\x80\x9cCronica poli\xc8\x9bieneasc\xc4\x83\xe2\x80\x9d prin care, \xc3\xaen cele 158 de articole, erau reglementate sarcinile \xe2\x80\x9c\xc3\xaenaltei poli\xc8\x9bii\xe2\x80\x9d \xc8\x99i "obi\xc8\x99nuitei poli\xc8\x9bii\xe2\x80\x9d, ceea ce a constituit momentul cre\xc4\x83rii primei structuri centrale cu atribu\xc8\x9bii \xc3\xaen organizarea \xc8\x99i coordonarea activit\xc4\x83\xc8\x9bilor poli\xc8\x9biene\xc8\x99ti._NEWLINE_\xc3\x8encep\xc3\xa2nd cu Legea de organizare a poli\xc8\x9biei a lui Alexandru Ioan Cuza (4 noiembrie 1860), urmat\xc4\x83 de Legea lui Vasile Lasc\xc4\x83r (1 aprilie 1903) \xc8\x99i de Legea pentru organizarea poli\xc8\x9biei generale a statului (8 iulie 1929), competen\xc8\x9bele organelor de poli\xc8\x9bie sunt extinse, iar raporturile cu celelalte structuri ale statului mult mai bine reglementate._NEWLINE_Prin Decretul nr. 25 din 23 ianuarie 1949 se \xc3\xaenfiin\xc8\x9beaz\xc4\x83 Mili\xc8\x9bia, apoi, prin Decretul - Lege nr. 2/27 decembrie 1989 se re\xc3\xaenfiin\xc8\x9beaz\xc4\x83 Poli\xc8\x9bia Rom\xc3\xa2n\xc4\x83 ale c\xc4\x83rei competen\xc8\x9be vor fi reglementate, ulterior, prin Legea nr. 26 din 18 mai 1994 \xc8\x99i prin Legea 218 din 23 aprilie 2002._NEWLINE_Din 1990, Poli\xc8\x9bia Rom\xc3\xa2n\xc4\x83 a cunoscut mai multe etape de transform\xc4\x83ri menite s\xc4\x83 asigure siguran\xc8\x9ba persoanelor, a colectivit\xc4\x83\xc8\x9bilor, drepturilor legitime ale cet\xc4\x83\xc8\x9benilor, precum \xc8\x99i a altor drepturi prev\xc4\x83zute \xc3\xaen acte interna\xc8\x9bionale la care Rom\xc3\xa2nia este parte. Prin Legea nr. 40 din 11 martie 2015, pentru modificarea art.8 din Legea nr. 218 din 23 aprilie 2012, inspectorul general al Poli\xc8\x9biei Rom\xc3\xa2ne are rang de secretar de stat.\n_START_SECTION_\nDemilitarizarea poli\xc8\x9biei\n_START_PARAGRAPH_\nDemilitarizarea poli\xc8\x9biei a fost cerut\xc4\x83 \xc3\xaenc\xc4\x83 din 1998 de c\xc4\x83tre unii politicieni._NEWLINE_Procesul a avut loc \xc3\xaen anul 2002, fiind un lucru necesar pentru integrarea Rom\xc3\xa2niei \xc3\xaen Uniunea European\xc4\x83._NEWLINE_\xc3\x8en urma acestui proces, profesia de poli\xc8\x9bist a fost redefinit\xc4\x83, ea intr\xc3\xa2nd \xc3\xaen nomenclatorul de meserii din Rom\xc3\xa2nia.\n_START_SECTION_\nPoli\xc8\x9bia Rom\xc3\xa2n\xc4\x83 ast\xc4\x83zi\n_START_PARAGRAPH_\nProgramul \xc8\x99i politicile de reform\xc4\x83 ale Ministerului Afacerilor Interne au \xc3\xaen vedere alinierea Poli\xc8\x9biei Rom\xc3\xa2ne la standardele Uniunii Europene, consolidarea ca institu\xc8\x9bie civil\xc4\x83 \xc3\xaen folosul persoanei \xc8\x99i comunit\xc4\x83\xc8\x9bii locale.\n_START_SECTION_\nDepartamente\n_START_PARAGRAPH_\nDirec\xc8\x9bia de Combatere a Criminalit\xc4\x83\xc8\x9bii Organizate (D.C.C.O.) este o unitate specializat\xc4\x83 din structura Inspectoratului General al Poli\xc8\x9biei Rom\xc3\xa2ne._NEWLINE_Direc\xc8\x9bia are \xc3\xaen subordine 15 brig\xc4\x83zi (Brigada de Combatere a Criminalit\xc4\x83\xc8\x9bii Organizate \xe2\x80\x94 B.C.C.O.) \xc8\x99i 27 servicii jude\xc8\x9bene (Serviciul de Combatere a Criminalit\xc4\x83\xc8\x9bii Organizate \xe2\x80\x94 S.C.C.O.) cu linii de munc\xc4\x83 corespondente structurii centrale, corespunz\xc4\x83toare structurilor teritoriale ale DIICOT, DNA \xc8\x99i DGA \xc8\x99i investigheaz\xc4\x83 infrac\xc8\x9biunile din competen\xc8\x9ba acestor institu\xc8\x9bii._NEWLINE_\xc3\x8en unele jude\xc8\x9be (cele \xc3\xaen care exist\xc4\x83 Cur\xc8\x9bi de Apel) g\xc4\x83sim brig\xc4\x83zi, \xc3\xaen altele doar servicii._NEWLINE_Ambele sunt \xc3\xaen subordinea IGPR, \xc3\xaens\xc4\x83 colaboreaz\xc4\x83 cu DIICOT, DNA \xc8\x99i DGA._NEWLINE_Direc\xc8\x9bia Opera\xc8\x9biuni Speciale (D.O.S.) este o unitate de suport informativ, tactic-operational \xc8\x99i tehnico-operativ specializat ce deserve\xc8\x99te structurile din componen\xc8\x9ba Ministerului Afacerilor Interne - Inspectoratul General al Poli\xc8\x9biei Rom\xc3\xa2ne \xc8\x99i a Ministerului Public care solicit\xc4\x83 sprijinul de specialitate \xc3\xaen instrumentarea unor cauze complexe \xc3\xaen situa\xc8\x9bii operative care necesit\xc4\x83 o ac\xc8\x9biune urgent\xc4\x83 sau prezint\xc4\x83 grad ridicat de risc._NEWLINE_A fost \xc3\xaenfiin\xc8\x9bat\xc4\x83 \xc3\xaen anul 2005_NEWLINE_\xc8\x99i este una dintre institu\xc8\x9biile care pot pune \xc3\xaen executare un mandat de supraveghere._NEWLINE_La nivel teritorial, D.O.S. are \xc3\xaen componen\xc8\x9b\xc4\x83 14 brig\xc4\x83zi regionale, repartizate dup\xc4\x83 principiul Cur\xc8\x9bilor de Apel \xc8\x99i 26 de servicii teritoriale \xc3\xaen restul jude\xc8\x9belor \xc8\x9b\xc4\x83rii._NEWLINE_Serviciul Independent pentru Interven\xc8\x9bii \xc8\x99i Ac\xc8\x9biuni Speciale (SIIAS) este unitatea central\xc4\x83 a Poli\xc8\x9biei Rom\xc3\xa2ne care gestioneaz\xc4\x83 activitatea cunoscut\xc4\x83 sub conceptul  de interven\xc8\x9bii \xc8\x99i ac\xc8\x9biuni speciale, activitate complex\xc4\x83 prin natura amentin\xc8\x9b\xc4\x83rilor la care este expus\xc4\x83._NEWLINE_Deta\xc8\x99amentul de Interven\xc8\x9bii \xc8\x99i Ac\xc8\x9biuni Speciale (DIAS) este o structur\xc4\x83 a Inspectoratului de Poli\xc8\x9bie Jude\xc8\x9bean Constan\xc8\x9ba care are datoria de a interveni \xc3\xaen situa\xc8\x9bii de criz\xc4\x83._NEWLINE_Rolul acestei for\xc8\x9be speciale este de a veni \xc3\xaen sprijinul poli\xc8\x9bistilor c\xc3\xa2nd ace\xc8\x99tia sunt dep\xc4\x83\xc8\x99i\xc8\x9bi de situa\xc8\x9bie._NEWLINE_A fost \xc3\xaenfiin\xc8\x9bat\xc4\x83 la \xc3\xaenceputul anilor 2000._NEWLINE_Structurile pirotehnice fac parte integrant\xc4\x83 din for\xc8\x9bele speciale de tipul DIAS-ului._NEWLINE_Poli\xc8\x9bia Economic\xc4\x83 (Serviciul de Investigare a Fraudelor).\n_START_SECTION_\nCritici\n_START_PARAGRAPH_\n\xc3\x8en octombrie 2015, APADOR-CH a dat \xc3\xaen judecat\xc4\x83 IGPR \xc8\x99i MAI pe motiv c\xc4\x83 nu vor s\xc4\x83 fac\xc4\x83 publice informa\xc8\x9biile privind procedurile de legitimare, amprentare, fotografiere, perchezi\xc8\x9bie corporal\xc4\x83 \xc8\x99i de bagaje \xc8\x99i conducere administrativ\xc4\x83 la sec\xc8\x9bie.\n_START_SECTION_\nMa\xc8\x99ini\n_START_PARAGRAPH_\nMa\xc8\x99ina de poli\xc8\x9bie oficial\xc4\x83 \xc8\x99i cel mai des \xc3\xaentalnit\xc4\x83 este Dacia Logan. Poli\xc8\x9bia Rom\xc3\xa2n\xc4\x83 a primit \xc3\xaen folosin\xc8\x9b\xc4\x83 pe baz\xc4\x83 de comodat, un Seat Leon Cupra de 240 CP pentru patrularea pe Autostrada Soarelui, cel mai puternic model de la Rutier\xc4\x83. Modelul oferit de Porsche Rom\xc3\xa2nia a fost dotat cu toate sistemele specifice ma\xc8\x99inilor care patruleaz\xc4\x83 pe drumurile publice, accelereaz\xc4\x83 de la 0 la 100 km/h \xc3\xaen doar 6,4 secunde \xc8\x99i atinge o vitez\xc4\x83 maxim\xc4\x83 de 247 km/h. Modelul are sistem de avertizare optic\xc4\x83 acustic\xc4\x83 Federal Signal.'